Šerkšniai

Šerkšniai – kaimas pietinėje Skuodo rajono savivaldybės dalyje, 2 km į pietryčius nuo Mosėdžio, prie Bartuvos upės.

Etimologija 

Pavadinimas kilęs iš asmenvardžio Šerkšnys.

Istorija 

Kaimas įkurtas XVI a., priklausė Mosėdžio dvarui ir Mosėdžio parapijai.

1951 m. lapkričio 5 d. Šerkšnių apylinkės miške į MGB Salantų rajono skyriaus stribų ir kareivių apsuptį patekę žuvo Žemaičių apygardos Kardo rinktinės Tautvaišo kuopos Sakalo būrio partizanai Julijonas Adomauskas–Medutis ir Veronika Stasienė–Gulbė.

Kaime veikė Mosėdžio kolūkio paukštynas, o 2005–2010 m. – žemės ūkio kooperatinė bendrovė „Pamario paukštynas“.

Gyventojai

Žymūs žmonės 
 1843 m. rugsėjo 7 d. gimė knygnešys, pauparis, padienininkas Jonas Kuprys, 1894–1895 m. lietuvišką spaudą platinęs Telšių apskrityje, daugiausia apie Darbėnus, Karteną, Salantus.
 1912 m. balandžio 25 d. gimė politinis kalinys, tremtinys, vienuolis marijonas, kunigas Julijonas Budrikis.
 1939 m. spalio 27 d. gimė Valerijonas Kubilius, agronomas, Lietuvos ir Kretingos rajono politinis veikėjas, Kretingos rajono savivaldybės meras (2000–2009 m.).

Kultūros paveldas 
 Šerkšnių senosios kapinės, vad. Maro kapais (XVI–XIX a.);
 Koplytėlė su ornamentuotu kryželiu, Pietos ir Marijos skulptūromis (XX a. I pusė; skulptūrų autorius Augustinas Potockis).

Šaltiniai

Nuorodos 
 Senoji lietuvių skulptūra, kryžiai ir koplytėlės. Kolekcijos muziejuose. Lietuvos dailės muziejus

Skuodo rajono savivaldybės gyvenvietės